Document ID: 32008D0682

KOMISIJOS SPRENDIMAS
2008 m. rugpjūčio 18 d.
kuriuo iš dalies keičiamos Sprendimo 2007/870/EB nuostatos dėl skubios kiaulių Rumunijos ūkiuose vakcinacijos nuo klasikinio kiaulių maro žymėtaisiais skiepais plano patvirtinimo
(pranešta dokumentu Nr. C(2008) 4360)
(Tekstas autentiškas tik rumunų kalba)
(2008/682/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 19 straipsnio 3 dalies trečią pastraipą,
kadangi:
(1)
Direktyva 2001/89/EB nustatytos būtiniausios Bendrijos klasikinio kiaulių maro kontrolės priemonės. Tarp šių priemonių yra nuostata, kad patvirtinus pirminį klasikinio kiaulių maro atvejį laukinių kiaulių populiacijoje, valstybės narės turi pateikti Komisijai šios ligos likvidavimo priemonių planą. Šiose priemonėse taip pat numatoma skubi kiaulininkystės ūkiuose laikomų kiaulių vakcinacija.
(2)
2007 m. gruodžio 21 d. Komisijos sprendimas 2007/870/EB, patvirtinantis klasikinio kiaulių maro likvidavimo laukinių kiaulių populiacijoje ir skubios laukinių kiaulių ir kiaulininkystės ūkiuose laikomų kiaulių vakcinacijos nuo šios ligos Rumunijoje 2008 m. planą (2), priimtas kaip viena iš daugelio kovos su klasikiniu kiaulių maru toje valstybėje narėje priemonių. Šis sprendimas taikomas iki 2008 m. gruodžio 31 d.
(3)
Vienas iš tuo sprendimu patvirtintų planų susijęs su skubia kiaulininkystės ūkiuose laikomų kiaulių vakcinacija nuo klasikinio kiaulių maro žymėtaisiais skiepais. Patvirtinus tą planą buvo apribota galimybė naudoti tokius skiepus. Todėl Rumunija iš dalies pakeitė skubios vakcinacijos planą.
(4)
2008 m. birželio 30 d. Rumunija Komisijai pateikė patvirtinti iš dalies pakeistą vakcinacijos planą.
(5)
Komisija išnagrinėjo iš dalies pakeistą planą ir nustatė, kad jis atitinka Direktyvą 2001/89/EB. Todėl tas planas turėtų būti patvirtintas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/870/EB 3 straipsnyje data „2007 m. lapkričio 29 d.“ pakeičiama į „2008 m. birželio 30 d.“.
2 straipsnis
Šis sprendimas skirtas Rumunijai.
Priimta Briuselyje, 2008 m. rugpjūčio 18 d.

Labels: 0
18
6